FIFA reytingida O‘zbekiston ko‘rsatkichi yomonlashdi

O‘FF matbuot xizmati xabar berishicha, FIFA terma jamoalarning yangi reytingini e’lon qildi. Unga ko‘ra, O‘zbekiston milliy terma jamoasi avvalgi oyda egallagan o‘rnidan bir pog‘ona pastladi va reytingning 59-o‘rnidan joy oldi.

O‘zbekiston Osiyo qit’asi terma jamoalari orasida hamon 5-o‘rinda bormoqda. JCh-2014 saralashidan muvaffaqiyatli o‘tib, jahon chempionati yo‘llanmasini qo‘lga kiritgan Eron termasi ayni damda Osiyo terma jamoalari reytingida 3-o‘ringa ko‘tarilib oldi. Ushbu reytingni hamon Yaponiya boshqarib kelmoqda. U FIFA reytingida 37-o‘rinni band etgan. Yaponiyadan keyingi o‘rinlarda Avstraliya (46), Eron (52) va Janubiy Koreya (56) terma jamoalari bormoqda. Iordaniya esa, reytingning 71-pog‘onasidan joy egallagan.
MDH mamlakatlari orasida esa O‘zbekiston hamon Rossiya (16) va Ukraina (28) terma jamoalaridan keyingi o‘rinda turibdi.
Terma jamoalarning umumiy reytingini doimgidek Ispaniya termasi boshqarib turibdi. Undan keyingi o‘rinlarda Germaniya va Kolumbiya terma jamoalari bormoqda.